SVT ลุยเพิ่มจุดบริการตู้ “Vending Machine” รับนทท.จีน หวังดันยอดขายอีก 10%
SVT เดินหน้าเพิ่มจุดบริการตู้จำหน่ายสินค้าอัตโนมัติในพื้นที่เปิดรอรับนักท่องเที่ยวจีน คาดดันยอดขายในพื้นที่เปิดเพิ่ม 10% ช่วยสนับสนุนเป้าหมายรายได้ปี 66 เพิ่มตามเป้าที่กำหนด
SVT เดินหน้าเพิ่มจุดบริการตู้จำหน่ายสินค้าอัตโนมัติในพื้นที่เปิดรอรับนักท่องเที่ยวจีน คาดดันยอดขายในพื้นที่เปิดเพิ่ม 10% ช่วยสนับสนุนเป้าหมายรายได้ปี 66 เพิ่มตามเป้าที่กำหนด
30 ธ.ค. 2565

นายพิศณุ โชควัฒนา กรรมการผู้อำนวยการ บริษัท ซันเวนดิ้ง เทคโนโลยี จำกัด (มหาชน) หรือ SVT ผู้ดำเนินธุรกิจค้าปลีกผ่านเครื่องจำหน่ายสินค้าอัตโนมัติ (Vending Machine) ภายใต้แบรนด์ SUN Vending เปิดเผยว่า จากกรณีที่ทางการจีนเตรียมยกเลิกมาตรการกักตัวผู้ที่เดินทางมาจากต่างประเทศ โดยมีผลตั้งแต่วันที่ 8 มกราคม 2566 หลังจากที่มีการบังคับใช้มาตรการดังกล่าวมานาน 3 ปี เพื่อสกัดการแพร่ระบาดของโควิด-19 และเตรียมอนุญาตให้ชาวจีนเดินทางออกนอกประเทศได้ในเร็วๆ นี้ ถือเป็นปัจจัยบวกที่มีนัยสำคัญต่อบริษัท ทั้งยอดขาย จำนวนการติดตั้งและจุดบริการเครื่องจำหน่ายสินค้าอัตโนมัติ ที่จะเพิ่มปริมาณจากการที่นักท่องเที่ยวจีนจะเดินทางกลับมาท่องเที่ยวประเทศไทยอีกครั้ง
โดยปัจจุบัน SVT มีเครื่องจำหน่ายสินค้าอัตโนมัติแบบสมาร์ท ประมาณ 5,000 เครื่อง ได้แก่ เครื่องขายสินค้าเครื่องดื่ม (Can &amp; Botle), เครื่องขายสินค้าเครื่องดื่มและขนม (Glass front) โดยทุกตู้มีระบบรองรับการรับชำระเงินทั้งแบบเงินสด (Cash) และการชำระเงินทางอิเล็กทรอนิกส์ (E-Payment) รวมถึงมีระบบการชำระเงินผ่าน E-Wallet ผ่าน Alipay และ WeChat Pay ซึ่งเป็นบริการระบบชำระเงินออนไลน์จากประเทศจีน เพื่อเพิ่มโอกาสการเข้าถึงกำลังซื้อและการชำระเงินได้อย่างรวดเร็วให้กับผู้บริโภคชาวจีน
ทั้งนี้บริษัทฯ คาดว่า จะมียอดขายในพื้นที่เปิดและแหล่งท่องเที่ยวต่างๆ เพิ่มขึ้นประมาณ 10% ในปี 2566 จากในปี 2565 ที่มียอดขายในพื้นที่เปิดและแหล่งท่องเที่ยว 20% พร้อมเตรียมเพิ่มจำนวนและจุดบริการตู้จำหน่ายสินค้าอัตโนมัติในพื้นที่เปิดและแหล่งท่องเที่ยวต่างๆ ตามปริมาณนักท่องเที่ยวชาวจีนและชาวต่างประเทศที่มาเยือนอย่างต่อเนื่อง และเร่งนำตู้ Vending Machine ที่มีอยู่ในคลังมาปรับปรุงต่อยอดด้านเทคโนโลยีนวัตกรรมเพื่อพัฒนาเป็นตู้อัจฉริยะ หรือตู้ Smart ตลอดจนการเพิ่มความหลากหลายของสินค้าเพื่อตอบสนองความต้องการของผู้บริโภคในปัจจุบัน โดยเฉพาะชาวจีนที่นิยมซื้อสินค้าผ่านเครื่องจำหน่ายสินค้าอัตโนมัติ